In nomine Domini, amen. Per hoc presens publicum instrumentum cunctis pateat evidenter quod anno Domini millesimo CCCmo septuagesimo octavo, die lune post dominicam diem qua cantatum fuit in sancta Dei ecclesia Reminiscere, septima die mensis marcii, ante horam prime ipsius diei, Edue, in Johannis Burnat, notarii et coadjutoris Jacobi Serain, tabellionis Eduensis pro domino duce Burgundie, ac testium infrascriptorum presencia propter hoc specialiter constituti venerabiles et discreti viri magistri Petrus Talepain, licenciatus in legibus terrariusque et judex Eduensis pro venerabilibus et discretis personis decano et capitulo Eduensi, et Robertus de Flaceleres jurisperitus, canonici Eduenses, procuratores et nomine procuratorio, nomine dictorum dominorum decani et capituli, accesserunt ad personam discreti viri Stephani de Dulchia, armarum servientis domini nostri Francorum regis ejusque castellani Sancti Gengulphi, existentis ante portam ecclesie beati Lazari Eduensis, cui castellano predictus terrarius, instante dicto procuratore, dixit verba que secuntur: «Domine castellane, de novo ad meam noticiam devenit quod die hesterna, videlicet die dominica qua cantatum fuit in sancta Dei ecclesia Reminiscere, nuper preterita, virtute cujusdam mandati a circumspecto viro magistro Oudardo de Autivilla, baillivo Matisconensi seu ejus curia dati et emanati, ut dicitur, vos transportastis in claustrum, libertatem et franchisiam claustri Eduensis et ibidem fecistis proclamari et preconizari per preconem Eduensem certos homines in dicto mandato nominatos, videlicet Johannem de Mota, domicellum, et certos alios ejus complices esse a regno Francie per dictum baillivum Matisconensem bannitos, quamvis tales proclamaciones nullo modo consueverint nec debent fieri in dictis claustro, libertate et franchisia dominorum decani et capituli Eduensis, in quo nullus, preter ipsos dominos vel terrarium et judicem dicti claustri pro ipsis dominis, habet aliquam juridictionem vigore libertatis et franchisie dicti claustri, et maxime juridictione dictorum dominorum meorum minime vocata, excedendo et transgrediendo terminos dicti mandati, cum in dicto mandato contineatur inter cetera quod proclamari faceretis in locis ubi consuetum est proclamari et preconizari: quod est in magnum prejudicium et gravamen dictorum dominorum meorum, ecclesie, libertatis et franchisie eorumdem. Quapropter vos requiro in quantum possum, ex parte dictorum dominorum meorum et mei tanquam terrarii et judicis dicti claustri pro dictis dominis meis, quod dictas proclamaciones et preconizaciones tanquam indebite et injuste factas, contra dictam libertatem dictorum venerabilium dominorum meorum, eorum ecclesie et claustri revocare et repparare velitis, ac mihi tanquam terrario antedicto, nomine dictorum dominorum meorum emendare et emendam facere, ex eo quod fecistis in prejudicium antedictum.» Qui vero castellanus antedictus eidem terrario respondit et dixi: «Domine, in veritate Dei non est intencionis mee aliquid fecisse in prejudicium ecclesie ac libertatis ejusdem, neque in prejudicium dominorum decani et capituli: et quia communiter Edue dicitur ab omnibus quod tales proclamaciones et preconizaciones in dicto claustro minime debent fieri, et de hoc sum sufficienter per fide dignos informatus, proclamaciones et preconizaciones per me et de mandato meo factas in claustro Eduensi, virtute domini baillivi Matisconensis, revoco et anullo et pro non factis habeo et ab omnibus haberi volo.» Quo facto, idem castellanus de predictis proclamacionibus et preconizacionibus per ipsum in dicto claustro, in prejudicium dictorum venerabilium, franchisie et claustri eorumdem factis, gaigiavit emendam dicto terrario, nomine dictorum venerabilium, tradendo eidem quemdam pileum quem idem castellanus in manibus suis tenebat. De quibus et super omnibus et singulis supradictis, predicti terrarius et procurator, nomine dictorum dominorum decani et capituli petierunt a dicto notario et coadjutore sibi dari et fieri unum vel pluria publica instrumenta seu litteras testimoniales: quod idem notarius et coadjutor eisdem concessit. Et nos Nycolaus de Tholono, cantor ecclesie Eduensis et cancellarius ducatus Burgundie, cum nobis constat de premissis per relationem dicti notarii et coadjutoris cui in hiis et majoribus fidem plenam adhibemus, sigillum cancellarie dicti ducatus hiis presentibus seu huic presenti publico instrumento duximus apponendum. Datum et actum Edue, anno, die, loco et hora predictis, presentibus discreto viro magistro Guillelmo de Chaonnes, baillivo Eduensi et Matisconensi pro domino duce Burgundie, venerabilibus viris Regnaudo de Crisseyo, Guillelmo de Martigniaco, Petro de Flaceleres, canonicis Eduensibus, Hugone de Clugniaco, seniori, magistro Johanne de Clugniaco, licenciato in legibus, Guillelmo de Clugniaco, civibus Eduensibus, domino Guillelmo Gorgeon, curato sancti Johannis de Triseyo, Johanne Galiet de Rovreto, Guillelmo de Blecourt, Stevenino de Monte, Johanne de Marcoul, Johanne Robergeot, Michaele de Sancto Andrea Eduensi, Dyonisio de Sancto Salvio, Johanne Gaudry de Sancto Salvio, Edue commorantibus, et pluribus aliis testibus ad hoc vocatis specialiter et rogatis. Sequitur vero tenor mandati dicti domini baillivi Matisconensis sub hiis verbis: «De par le bailli de Mascon, au chastellain de Saint Jangoul ou à son lieutenant, salut. Comme Jean de la Mote, Estienne de Violey, Jehan de Tournon et Bertran de Lugnie, escuiers, aient esté por leurs demerites et contumaces, par nous banniz à toujours mais du royaulme de France et leurs biens confisquez au Roy nostre sire, si comme es registres de mon commis sur ce faiz est plux à plain contenuz, pour ce est il que nous vous mandons par ces presentes de par le Roy nostre sire et de par nous que lesdiz banniz et chacun d’eux quelque part que trouver les pouvez en nostre bailliage vous prenez royaulement et de fait et les nous amenez prisonniers à Mascon pour en faire raison et justice, et oultre faites crier et publier sollempnellement à Chalon, en la ville d’Ostun et de Saint Gengoul et par voix de crie que nuls ne soit si hardiz ne si osez de les recepter ne de leur donner conseil, confort ne aide en quelque maniere que ce soit, sur poyne de la hart, en quanque il se pouvent meffais envers le Roy nostre sire en faisent le contraire, mas touz ceulx qui les pourront prendre les prenent et amoynent prisonniers à Mascon, et neanmoins touz les biens mobles et heritaiges des dessus diz banniz estant en vostredite chancellerie et ressort prenez par inventoire et les vendez et exploitiez selon ce que en tel cas est acostumez à faire et apointez les deniers au receveur de Mascon, et de tout ce que fait aurez en ceste part nous certiffiez dehuement. De ce faire vous donnons povoir, mandons et commandons à tous les justiciers et subgez de nostredit bailliage que à vous en ce faisant il obeissent et entendent, prestent et donnent consoil, confort et aide, se mestier en avez et par vous en sont requis. Donné à Mascon, soubz le scel de nostre court, le xxviije jour de janvier, l’an mil CCC soixante dix huit, ensuit signié: Par mons. le bailli, JO. MACET.» BURNAT.